רלף קליין

רלף (יעקב) קליין (29 ביוני 1931 – 7 באוגוסט 2008) היה כדורסלן ומאמן כדורסל ישראלי. חתן פרס ישראל לספורט ותרבות הגוף לשנת תשס"ו (2006). לזכות קליין זכייה ראשונה של קבוצה ישראלית כמאמן בגביע אירופה לאלופות בכדורסל עם מכבי תל אביב וזכייה במדליית כסף באליפות אירופה בכדורסל עם נבחרת ישראל. הוא נחשב לאחד מגדולי מאמני הכדורסל בישראל ובאירופה בכל הזמנים ולבעל השפעה רבה על הענף. קליין נולד בברלין, בירת גרמניה, בשנת 1931 לרודולף ואליזבת קליין. המשפחה היגרה לגרמניה מהונגריה והצליחה בעסקי רהיטים אומנותיים. עקב רדיפת היהודים שבה המשפחה בשנת 1937 לבודפשט עוד לפני מלחמת העולם השנייה. אביו נרצח באושוויץ. רלף ומשפחתו (אמו, אחיו ואחותו) שרדו את השואה, בעיקר הודות לחסיד אומות העולם ראול ולנברג. לאחר המלחמה בגיל 16 החל לעסוק בספורט, תחילה בכדורגל ולאחר מכן עבר לכדורסל ואף שיחק בקבוצת כדורסל בליגה הלאומית של הונגריה. קליין עלה ארצה עם אמו בשנת 1951. לאחר שירות בצה"ל בחיל הים החל לשחק במכבי תל אביב ובנבחרת ישראל. היה שותף בסגל נבחרת ישראל שהשתתפה במשחקים האולימפיים בפעם היחידה בתולדות הכדורסל בישראל, באולימפיאדת הלסינקי 1952 וב-1953 בהשתתפותה ההיסטורית של הנבחרת באליפות אירופה בכדורסל במוסקבה. מאחר שבאותה תקופה הכדורסל הישראלי היה עדיין חובבני, קליין התפרנס כשוטף מכוניות במכבי האש בתל אביב. בשנת 1964 הפך למאמן. ב-3 בינואר 1965 נבחר כעוזר מאמן נבחרת ישראל בכדורסל. הוא אימן בקבוצות הפועל גן שמואל, הפועל חיפה, הפועל ירושלים, הפועל תל אביב והפועל חולון. ב-1970 החל לאמן את מכבי תל אביב וזכה עימה בשנת 1977 בגביע אירופה לאלופות בכדורסל. במהלך משחק הגמר נגד מובילג'ירג'י וארזה נשא קליין את נאום הציונות המפורסם. כמאמן נבחרת ישראל הגיע בשנת 1979 לגמר אליפות אירופה והוביל את נבחרת ישראל לזכייה במדליית כסף לאחר הפסד לברית המועצות בגמר. מתחילת שנות ה-80 היה מאמן קבוצת סאטורן קלן הגרמנית, ושל נבחרת גרמניה המערבית בכדורסל, מהלך שעורר סערה בישראל בעקבות היותו של קליין ניצול השואה. כשחקן זכה בשש אליפויות ושישה גביעים עם מכבי תל אביב. כמאמן זכה בגביע אירופה לאלופות בכדורסל פעם אחת וסיים במקום השני פעמיים, זכה בעשרות אליפויות וגביעי מדינה עם מכבי תל אביב ובגביע המדינה עם הפועל תל אביב. בשנת 1979 כמאמן הוביל את נבחרת ישראל לזכייה במדליית כסף, באליפות אירופה בכדורסל. רגע השיא של רלף קליין היה ניצחונה של קבוצתו, מכבי תל אביב על קבוצת צסק"א מוסקבה בוירטון בבלגיה. הקבוצה, שנמנעה לשחק בישראל (וקיבלה מהוועדה המארגנת של גביע אירופה לקבוצות הפסד טכני), אירחה את מכבי באולם זר. לפני המשחק עודד המאמן רלף קליין את שחקניו בין היתר בעובדה שמכבי תל אביב הפכה להיות קבוצה ייצוגית שלא רק עיני אוהדי המועדון נשואות אליה אלא כל המדינה. הוא גם דיבר על החשיבות הסמלית במשחק שחורג מתחרות כדורסל, וכי זהו "קרב דוד וגלית" וכי יש לתת מענה ל"דב הרוסי" המחרים את ישראל. כל אלה עזרו ואכן מכבי ניצחה, מה שהוליד חגיגות-ניצחון בישראל. בשנת 2004, נבחר קליין להשיא משואה לציון יום העצמאות ביחד עם מיקי ברקוביץ'. בשנת ה'תשס"ו (2006) זכה קליין בפרס ישראל לספורט. בטקס שנערך ב-28 בפברואר 2008 לציון 50 שנה להיווסדות המפעלים האירופאים בכדורסל קיבל קליין אות הוקרה מטעם היורוליג כאחד מ-13 הסמלים הגדולים של מכבי תל אביב בכל הזמנים. ב-25 במאי 2008 ארגן ארגון אוהדי מכבי, אולטראס מכבי 96, ערב הוקרה והערכה לכבודו של רלף קליין, בו נכחו ראשי הספורט הישראלי, כוכבי עבר בכדורסל העולמי ושחקני מכבי תל אביב בעבר ובהווה. בערב זה קיבל רלף מהאוהדים העתק של גביע אירופה מ-1977. קליין לקה בסרטן המעי הגס, והיה על סף המוות, אך לאחר שמצב בריאותו השתפר הוא המשיך באימון קבוצת הכדורסל אליצור אלקנה, אותה העלה מליגה ב' לליגה א' בשנת 2007. הוא אימן אותה בשנים 2006–2008. כמו כן אימן בהתנדבות את קבוצת הבנות של בית ספר "הדסים". רלף קליין נפטר ב-7 באוגוסט 2008 והוא בן 77 שנים. הוא נקבר בבית העלמין באבן יהודה. על שמו של קליין קרוי רחוב ב"קריית יהלום" בעיר נתניה. קליין נישא לרות (לבית אילון) ולזוג נולדו שלושה ילדים: רינת, גילאת וערן. בתו גילאת צ'רקסקי היא אמנית, חוזרת בתשובה חסידת חב"ד, המתגוררת עם בעלה וארבעת ילדיה בקריית מלאכי. בתו השנייה היא רינת קליין-מרון, מפיקה. נכדתו היא השחקנית רוני מרון-קליין. מספר קבוצות כדורסל נקראו על שמו של קליין לאחר מותו. קבוצת הכדורסל אליצור אלקנה, אותה אימן בערוב ימיו, נקראה על שמו "אליצור רלף קליין אלקנה" ואף כתבה ספר תורה על שמו של קליין. קבוצת הוותיקים של מכבי תל אביב בכדורסל נקראת מאז מותו "מכבי רלף קליין תל אביב". ב-2010 החלו צילומי הסרט "פלייאוף", של הבמאי ערן ריקליס, המבוסס על סיפור חייו של קליין, והסרט יצא לאקרנים ב-2011. את הדמות הראשית "מקס סטולר", המבוססת על קליין, גילם דני יוסטון. במועצה המקומית אבן יהודה בה התגורר קליין נחנך אולם ספורט על שמו בשנת 2009. בפברואר 2014 החליטה עיריית יבנה לקרוא להיכל הספורט העירוני החדש בשכונת נאות-רבין על-שמו של קליין. בספטמבר 2016 נחנך היכל הספורט רלף קליין ונערך משחק ראווה לזכרו בין קבוצת הוותיקים של מכבי תל אביב שקרויה על שמו לבין אליצור יבנה. רחוב על שמו קרוי ב"קריית-יהלום" בנתניה. מישל טיר, רלף קליין - המאמן, אלפא, 1999 עפר שלח, האיש שאינו מאמין; בתוך: ספורט 5 – הספר, עורך: ירון טלפז, עמ' 162–163, טבע הדברים, 2002 פרופיל אולימפי, באתר olympedia.org פרופיל, באתר פיב"א רלף קליין, במיזם "אישים" לתיעוד היצירה הישראלית רלף קליין, באתר פרס ישראל פרס ישראל לספורט יוענק לרלף קליין ויעקב חודורוב, באתר ynet, 31 בינואר 2006 מאמן הכדורסל האגדי של נבחרת ישראל ומכבי ת"א, רלף קליין: "אני עומד לסיים את החיים שלי", באתר גלובס, 9 בנובמבר 2007 כתבי ynet, הקרב האחרון: רלף קליין הלך לעולמו, באתר ynet, 7 באוגוסט 2008 שירות הארץ, רלף קליין, "הזר שהפך ליותר ישראלי מכולנו", באתר הארץ, 7 באוגוסט 2008 טל קרמר, "אני לא מפחד מהמוות", באתר TheMarker‏, 7 באוגוסט 2008 (מאורכב בWayback Machine) אהרל'ה ויסברג‏, רינת קליין: "המדינה שלקחה מרלף את ביתו קראה לו להציל אותה. זה היה הניצחון שלו", באתר וואלה, 24 באפריל 2017 המאמן המאמין: עשור בלי רלף קליין ז"ל, באתר ynet, 7 באוגוסט 2018 עדי הרשליקוביץ, ‏אחרי שהלכת: עשור למותו של רלף קליין, באתר ערוץ הספורט, 10 באוגוסט 2018 אייל לוי, ‏"ידע מה ערכו, אבל לא החזיק מעצמו" הצצה לתקופה הלא מוכרת בחייו של רלף קליין, באתר מעריב אונליין, 11 באוגוסט 2018 רלף קליין בתוך התערוכה "כאן ביתי: ניצולי השואה בישראל", באתר יד ושם רלף קלין (1931-2008), דף שער בספרייה הלאומית מיכל גרונדלנד, ‏אוברדוביץ': רלף קליין היה מאמן גדול ואדם ענק, באתר ONE‏, 8 באוגוסט 2008 היה זה מאמן הנבחרת ההונגרית גיולה מאנדי שהפנה אותו לתחום הכדורסל. הוא הופיע תחת השם המעוברת רפאל רם. יהושע כהנא, רלף קליין - עוזר המאמן הלאומי, מעריב, 4 בינואר 1965 יעל מרגלית, ‏לפני ריאל: היורוליג כיבד את גדולי מכבי תל-אביב, באתר ONE‏, 28 בפברואר 2008 הקבר של רלף קליין בבית עלמין אבן יהודה, באתר BillionGraves יונתן קיי, "זוכרים את רלף באלקנה", באתר גלי צה"ל תמונות מטקס הכנסת ספר התורה ynet, החלו צילומי הסרט על חיי רלף קליין, באתר ynet, 29 ביוני 2010 אהוד כהנים, נחנך האולם ע"ש רלף קליין: "מייצג כל מה שאהב", באתר ynet, 19 בנובמבר 2009 רועי גלדסטון, ‏ההיכל החדש ביבנה ייקרא על שם רלף קליין ז"ל, באתר ערוץ הספורט, 17 בפברואר 2014 היכל רלף קליין טקס חניכה, באתר יוטיוב